Folyamatos a forgalom Ferihegyen | Belföld - Magyarország hírei | Szeged - delmagyar.hu
Belföld - Magyarország hírei > Folyamatos a forgalom Ferihegyen
Folyamatos a forgalom Ferihegyen
2008.12.23. 09:51
Kisebb késések ugyan vannak, ám folyamatos és zavartalan a forgalom a Ferihegyi Repülőtéren a sztrájk 14. napján. A Görögországból érkezett utasbiztonsági ellenőrök továbbra is besegítenek, így nincsenek hosszú sorok sem.
Az összes utasbiztonsági csatorna működik kedden reggel a Ferihegyi Repülőtéren, így átlagosan csak 10-15 perces sorban állásra kell számítaniuk az utasoknak. A sztrájk miatt egyébként egyetlen járatot sem kellett kedden törölni, a gépek kisebb késésekkel ugyan, de rendben közlekednek. A Budapest Airport napközben sem számít komoly fennakadásra - tájékoztatta a Független Hírügynökséget közleményében Szollár Domokos, a társaság szóvivője.
A reggeli műszakban egyébként a dolgozók kétharmada nem sztrájkol. Az utasbiztonsági ellenőrök közül viszont csak minden második ember vette fel a munkát, nekik segít a Görögországból érkezett 38 kollégájuk. A biztonsági ellenőrök közül azonban - akik a reptér védett zónáiba biztosítják a bejutást a dolgozóknak - mindössze négyen kezdték meg a munkát.
A reptéren 14. napja tart a sztrájk. A munkabeszüntetést hirdető két szakszervezet korábban az elbocsátásoknak és egyes feladatok kiszervezéseinek akart véget vetni. Azóta már többször tárgyaltak a reptér vezetésével, megállapodás azonban egyelőre nincs.
Ismét járnak a vonatok kedd hajnaltól országszerte. Éjféltől felfüggesztette ugyanis a kilenc napon át tartó sztrájkját a Vasúti Dolgozók Szabad Szakszervezete. Tovább olvasom